Kaapstad het reeds ŉ De Klerk-straatOp die foto van Google Maps word die straatnaam onder op die pad aangedui en nie met ‘n bordjie nie. Volgens die berig is die straat in Wesbank en is die FW de Klerk-stigting nie eers bewus daarvan nie. Cynthia Claassen, ŉ raadslid in Wesbank, het gesê die area het in 2000 tot stand gekom en die straatname is sedertdien reeds deel van die buurt. Stadsamptenare het aan die koerant gesê dit is onduidelik watter proses gevolg is om die straatname te kies. Tony Ehrenreich, ANC-raadslid, was ook nie bewus van die straat wat na De Klerk vernoem is nie. “Dit is ŉ belediging dat ŉ straat in Wesbank na De Klerk vernoem is. Ons sal betoog sodat die naam verwyder kan word.” Patricia de Lille, burgemeester van Kaapstad, het vroeër die week aangekondig dat Tafelbaairylaan na die FW de Klerk-rylaan verander sal word. Die aanvanklike voorstel om dit na De Klerk te vernoem het hewige reaksie van onder andere die ANC en Cosatu uitgelok. ŉ Vinnige soektog op Google se kaarte wys ŉ kort straat in Wesbank wat aan die een kant Achmat Williams- en aan die ander kant FW de Klerkstraat heet.